กรุ๊ปลีสเจาะตลาดลาว เพิ่มรายได้ต่างประเทศ
กรุ๊ปลีสเบนเข็มหารายได้เพิ่มจากกลุ่มประเทศซีแอลเอ็มวี เตรียมเปิดบริษัทใหม่ในลาว
13 ก.พ. 2558

กรุ๊ปลีสเบนเข็มหารายได้เพิ่มจากกลุ่มประเทศซีแอลเอ็มวี เตรียมเปิดบริษัทใหม่ในลาว
นายมิทซึจิ โคโนชิตะ ประธานกรรมการและประธานเจ้าหน้าที่บริหาร บริษัท กรุ๊ปลีส (จีแอล) เปิดเผยว่า หลังจากนี้บริษัทจะขยายตลาดไปสู่ประเทศเพื่อนบ้านในกลุ่มซีแอลเอ็มวีเพื่อสร้างรายได้ให้มากขึ้น โดยล่าสุดมีแผนจะเปิดธุรกิจใหม่ในลาว ซึ่งขณะนี้มีความพร้อมในทุกด้านแล้ว รอเพียงใบอนุญาตในการประกอบธุรกิจจากธนาคารแห่งชาติของลาวเท่านั้น และคาดว่าจะได้รับอนุมัติในเร็ววันนี้
นอกจากนี้ ในส่วนของประเทศพม่าก็ได้เริ่มศึกษาตลาดและเริ่มวางแผนงานแล้ว คาดว่าจะเริ่มดำเนินการได้ในปี 2559 ส่วนประเทศเวียดนามนั้น บริษัทอยู่ระหว่างเจรจากับผู้ประกอบการท้องถิ่นที่ดำเนินธุรกิจเกี่ยวกับการเงินและเช่าซื้อเพื่อเข้าซื้อหรือควบรวมกิจการ
สำหรับธุรกิจในกัมพูชานั้น ได้ผ่านจุดคุ้มทุนมาตั้งแต่กลางปี 2557 และเริ่มทำกำไรได้ตั้งแต่ไตรมาส 3 ของปีที่ผ่านมา และเพิ่มขึ้นอย่างต่อเนื่องในไตรมาส 4 ของปีก่อน ซึ่งบริษัทมั่นใจว่าจากนี้ไป ผลกำไรจากธุรกิจในกัมพูชาจะขยายตัวอย่างมีนัยสำคัญ เนื่องจากยอดปล่อยสินเชื่อรถจักรยานยนต์เพิ่มขึ้นต่อเนื่อง จากปัจจุบันที่มียอดประมาณ 2,000 คัน/เดือน จะเพิ่มเป็น 3,000 คันในเดือนหน้า และเพิ่มขึ้นต่อเนื่องถึง 5,000 คัน/เดือนภายในสิ้นปีนี้
“เราคาดการณ์ว่ากำไรจากผลประกอบการในกัมพูชาจะเติบโตแบบก้าวกระโดดและมีโอกาสแซงหน้ากำไรในไทยภายในปี 2559 เมื่อเทียบกับปัจจุบันที่ธุรกิจในไทยมียอดปล่อยสินเชื่ออยู่ที่ 5,000-6,000 คัน/เดือน” นายมิทซึจิ กล่าว
ทั้งนี้ ผลการดำเนินงานในช่วงไตรมาส 4 ของปีที่ผ่านมา บริษัทมีกำไรสุทธิ 94 ล้านบาท แบ่งเป็นกำไรจากผลการดำเนินงานในไทย 72 ล้านบาท และผลกำไรจากการดำเนินงานในกัมพูชา 22 ล้านบาท